दक्षिण अफ्रीका को दोहरा झटका, भारत मजबूत  
सचिन के शतक और हरभजन के दो झटकों के दम पर भारत ने दक्षिण अफ्रीका को बैकफुट पर भेजकर तीसरे टेस्ट मैच में अपनी स्थिति मजबूत कर ली।
बल्लेबाजी के बादशाह सचिन तेंदुलकर के रिकॉर्ड 51वें टेस्ट शतक और हरभजन सिंह के दो झटकों के दम पर भारत ने दक्षिण अफ्रीका को बैकफुट पर भेजकर तीसरे और अंतिम टेस्ट क्रिकेट मैच में अपनी स्थिति मजबूत कर ली।  तेंदुलकर ने 146 रन बनाए, जिसके लिये उन्होंने 465 मिनट क्रीज पर बिताए और इस बीच 314 गेंद का सामना करके 17 चौके और दो छक्के लगाए। उनकी इस पारी से भारत 364 रन बनाकर दो रन की मामूली बढ़त हासिल करने में कामयाब रहा। अपनी पहली पारी में 362 रन बनाने वाले दक्षिण अफ्रीका ने तीसरे दिन का खेल समाप्त होने तक दो विकेट पर 52 रन बनाए और उसे अभी 50 रन की बढ़त हासिल है।  तीसरा दिन तेंदुलकर के नाम रहा, जिन्होंने सीरीज में दूसरा शतक जमाकर भारतीयों का पलड़ा भारी कर दिया। उन्होंने इस बीच गौतम गंभीर (93) के साथ तीसरे विकेट के लिए 176 रन और हरभजन सिंह (40) के साथ सातवें विकेट के लिए 76 रन की साझेदारियां कीं। डेल स्टेन दक्षिण अफ्रीका के सबसे सफल गेंदबाज रहे। उन्होंने 75 रन देकर पांच विकेट लिए।  दक्षिण अफ्रीका को स्मिथ (29) और एल्विरो पीटरसन ने अच्छी शुरुआत दी, लेकिन हरभजन ने दिन का खेल समाप्त होने से कुछ देर पहले भारत को 11 गेंद के अंदर दो सफलताएं दिलाईं। स्मिथ उनकी गुडलेंग्थ गेंद को बैकफुट पर जाकर खेलना चाहते थे, लेकिन वह चूक गए और पगबाधा होकर पैवेलियन लौटे।  इसके बाद नाइटवाचमैन पॉल हैरिस (शून्य) को उनकी गेंद नहीं खेलने का खामियाजा भुगतना पड़ा और वह भी पगबाधा आउट हो गए। स्टंप उखड़ने के समय पीटरसन (नाबाद 22) के साथ हाशिम अमला खेल रहे थे, जिन्हें अभी अपना खाता खोलना है।  तेंदुलकर ने स्टेन की गेंद पर ही एक रन लेकर अपना 50वां रन पूरा किया। इसके बाद यह स्टार बल्लेबाज हालांकि जम गया और उन्होंने क्रीज के दोनों तरफ कुछ अच्छे शॉट लगाए। गंभीर भी धीरे-धीरे शतक की तरफ बढ़ रहे थे, लेकिन वह नर्वस नाइंटीज का शिकार होकर पैवेलियन लौटे।  बायें हाथ के स्पिनर पॉल हैरिस की रफ एरिया की गई गेंद को गंभीर ने बैकफुट पर जाकर खेलने की कोशिश की, लेकिन वह उनके बल्ले का किनारा लेकर विकेटकीपर मार्क बाउचर के पास पहुंच गई। गंभीर ने अपनी पारी में 222 गेंद खेली तथा 13 चौके लगाए। गंभीर की जगह पर उतरे वीवीएस लक्ष्मण (15) अच्छी लय में दिख रहे थे। उन्होंने आते ही तीन चौके जमाए, लेकिन उन्हें बड़े ही दुर्भाग्यपूर्ण ढंग से रन आउट होकर पैवेलियन लौटना पड़ा।  विडंबना देखिये कि तब हैरिस ने तेंदुलकर का कैच छोड़ दिया था, लेकिन इस पर लक्ष्मण रन आउट हो गए। तेंदुलकर ने आगे बढ़कर शॉट जमाया लेकिन गेंदबाज हैरिस उस पर केवल हाथ ही स्पर्श कर पाए। लक्ष्मण तब क्रीज से बाहर थे और गेंद नानस्ट्राइकर छोर पर विकेट पर लग गई।  स्टेन ने अगले ओवर में ही धोनी को आउट कर दिया। गेंद तब तेजी से स्विंग होकर ऑफ स्टंप से बाहर निकल रही थी, जिसे भारतीय कप्तान ने खेलने की कोशिश की, लेकिन वह उनके बल्ले का किनारा लेकर तीसरी स्लिप में एशवेल प्रिंस के पास पहुंच गई। हरभजन ने शुरू में कुछ तेजी दिखाई, लेकिन बाद में उन्होंने भी तेंदुलकर की तरह टिककर खेलने को तरजीह दी, जिससे भारत दूसरे सत्र में 25 ओवर में 79 रन ही बना पाया। हरभजन ने इस बीच हालांकि स्टेन की गेंद पर छक्का जड़कर टेस्ट क्रिकेट में 2000 रन पूरे किए।  तेंदुलकर ने चाय के विश्राम के बाद हैरिस को इसी तरह का सबक सिखाया। स्टेन ने हरभजन को आउट करके यह साझेदारी तोड़ी। हरभजन ने बाउंसर पर पुल करने की कोशिश की, लेकिन वह उनके बल्ले पर सही तरह से नहीं आई और डीप स्क्वायर लेग में स्थानापन्न क्षेत्ररक्षक जे पी डुमिनी ने दौड़कर उसे कैच में तब्दील कर दिया।  हरभजन की 67 गेंद की पारी में तीन चौके और दो छक्के शामिल हैं। तेंदुलकर की धैर्यपूर्ण पारी का अंत आखिर में मोर्कल ने किया, जिनकी गेंद उनके बल्ले का छकाती हुई ऑफ स्टंप उखाड़ गई। इसके बाद भारतीय पारी सिमटने में देर नहीं लगी। जहीर खान (23) हालांकि स्टेन पर दो छक्के जड़कर भारतीय स्कोर दक्षिण अफ्रीकी योग से आगे ले जाने में सफल रहे।